আমি খুব মনোযোগ দিয়ে নানুর গল্প শুনতে লাগলাম। নানু বলতে শুরু করলেন। স্বপ্নপুর নামের এক রাজ্য ছিল, সে রাজ্যটি দৈত্যরাজের দখলে ছিল। দৈত্যরাজ, স্বপ্নপুরের প্রজাদের নিজের গোলাম বানিয়ে রেখেছিল। দৈত্যরাজের বদল হয়। কিন্তু স্বপ্নপুরের প্রজাদের ভাগ্য বদল হয় না! সব দৈত্যরাজ স্বপ্নপুরের জন্য একই নীতি বজায় রাখে। কৌশলে প্রজাদের সমস্ত অধিকার থেকে তাদের বঞ্চিত করে রাখে। নতুন দৈত্য রাজ্যভার গ্রহণ করল। প্রজারা মনে করল, এবার হয়তো তাদের আশা কিছুটা হলেও পূর্ণ হবে। কিন্তু না, কিছুদিন যেতে না যেতেই স্বপ্নপুরের প্রজাদের ওপর নেমে আসে নতুন বিপদ।